РЕПУБЛИКА  БЪЛГАРИЯ

ЧЕТИРИДЕСЕТО  НАРОДНО  СЪБРАНИЕ
________________________________________________________________________________________

				Проект!

ЗАКОН
ЗА ИЗМЕНЕНИЕ И ДОПЪЛНЕНИЕ
НА ЗАКОНА ЗА ЛЕКАРСТВЕНИТЕ ПРОДУКТИ
В ХУМАННАТА МЕДИЦИНА

Чл.1. В Закона за лекарствените продукти в хуманната медицина (обн., ДВ, бр.31 от 13.04.2007 г., в сила от 13.04.2007 г.) се правят следните изменения и допълнения:
1. Чл.258 се изменя, както следва:
а) В ал.2 думите „регулира пределните цени” се заменят с „определя фиксирани цени”
б) В ал.3 думите „регистрира максимални продажни цени” се заменят с „определя и регистрира фиксирани цени”.
2. Чл.260 се изменя, както следва:
а) В ал.1 думите „за регулиране на пределните цени” се заменят с „за определяне на фиксираните цени”.
б) В ал.4 думите „образуване” и „образуваната” се заменят с „определяне” и „определената”.

Чл.2. Измението и допълнението влизат в сила от деня на обнародването в „Държавен вестник”.

ДОПЪЛНИТЕЛНИ РАЗПОРЕДБИ

§ 1. В Закона за данък върху добавената стойност (обн., ДВ, бр.63 от 04.08.2006 г., в сила от деня на влизане в сила на Договора за присъединяване на Република България към Европейския съюз, изм., бр.86 от 24.10.2006 г., в сила от деня на влизане в сила на Договора за присъединяване на Република България към Европейския съюз – 01.01.2007 г., доп., бр.105 от 22.12.2006 г., в сила от от деня на влизане в сила на Договора за присъединяване на Република България към Европейския съюз – 01.01.2007 г., изм. и доп., бр.108 от 29.12.2006 г., в сила от 01.01.2007 г.; Решение № 7 на Конституционния съд на РБ от 23.04.2007 г. – бр.37 от 08.05.2007 г.; изм., бр.41 от 22.05.2007 г., изм. и доп., бр.52 от 29.06.2007 г., в сила от 01.11.2007 г., изм., бр.59 от 20.07.2007 г., в сила от 01.03.2008 г., изм. и доп., бр.108 от 19.12.2007 г., в сила от 19.12.2007 г., бр.113 от 28.12.2007 г., в сила от 01.01.2008 г.) се правят следните допълнения:
В чл.28 се добавят нови т.3 и 4, със следното съдържание:
а) Нова т.3. „доставката на лекарствени продукти, в т.ч. от производител или вносител до търговец на едно и търговец на дребно”;
б) Нова т.4. „доставката на книги и учебници, с изключение на юбилейни и специални луксозни издания”.

§ 2.  Предходната разпоредба влиза в сила от деня на обнародването в „Държавен вестник”.

София, 15.01.2008 г.

		Вносител:Волен Сидеров

М О Т И В И

Въвеждането на фиксирани цени на лекарствените продукти ще доведе до уеднаквяване на продажните цени на същите продукти във всички аптеки на територията на Република България.
Това ще спре спекулативните цени и отстъпки и ще премахне необходимостта от т.нар. „аптечен туризъм”. Няма да позволява на производители и търговци на едро да намаляват изкуствено (за малък период от време) цените на лекарствените продукти, с цел привличане на пациенти, в нарушение на нормите на Закона за защита на конкуренцията, Закона за лекарствата и аптеките в хуманната медицина и Закона за лекарствените продукти в хуманната медицина.
Ще се премахне и провикираната от действащите пределни цени практическа възможност за съществуване на конгломератите „производител – търговец на едро – търговец на дребно”, които са забранени от действащите закони, но се създават и действат чрез заобикалянето на същите закони, поради гореспоменатата възможност за осигуряване на монополно положение и неограничаване на печалбата, в следствие на неправомерното ликвидиране на конкуренцията от търговците на дребно, които са лоялни и спазват законовите норми, но са по-скромни в своите финансови възможности.
Ще бъде запазена съществуващата мрежа от аптеки, като бъдат предотвратени фалитите на дребните и средни представители на фармацевтичната професия, които фалити сега се провокират, чрез изкуственото намаляване надценките на търговците на дребно. Запазването на малките аптеки пък ще продължи и заздрави системата на по-качествено  и добросъвестно обслужване на пациентите. Пациентите ще получават не само лекарствения продукт, но и медицинската консултация за неговата употреба. Няма да им се налага да контактуват с непознати и незаинтесувани фармацевти, а често и непрофесионалисти (понятието „семеен аптекар” не е лишено от смисъл и е отдавнашна и непреходна европейска традиция, също както и възроденият отскоро и у нас институт „личен лекар”). Пациентите няма да бъдат принудени от обстоятелствата да „пътешестват” до отдалечени аптеки и да си припомнят характерното за формалния социализъм „висене по опашки” – не бива да се забравя и това, че в повечето случаи пационтите сами контактуват със съответната аптека, но по своята същност пациентъти са болни хора, а не здрави туристи, опияняващи се от удоволствието на дългите преходи.
Аптеките трябва да се разглеждат пред всичко като здравни, а не като търговски обекти. Именно поради специфичния характер на аптеките законът изисква техните собственици и ръководители да бъдат фармацевти, т.е., специалисти с висше медицинско образование, с магистърска степен, а не любители, с безспорен афинитет към търговската печалба, но с недоказана загриженост към вечните хуманни принципи на здравеопазването.
Ще се отнеме базата за лицемерна демагогия на тема „намаляване на цените на дребно чрез намаляване надценките на търговците на дребно”. Вместо това, цените на дребно ще бъдат действително и чувствително намалени по единствения ефективен начин – чрез нулева ставка на данък добавена стойност. Ще се обезсмисли нелегалният внос на лекарствени продукти (понастоящем рисковете на нелегалния внос на лекарствени продукти се поема именно с оглед да се увеличи печалбата на вносителя, който не плаща ДДС при вноса, но си го начислява при доставката на търговците на едро). Ще стане невъзможна за постигане близката иначе днес цел на незаконносъществуващите конгломерати „производител – търговец на едро – търговец на дребно” – щом станат монополисти, да повишят цените на дребно до непоносимост за пациентите.
Конкуренцията между аптеките може и трябва да съществува по много и най-различни показатели, най-важният от които е качеството на обслужването. При новата регламентация, предлагана с настоящия законопроект, тази конкуренция ще придобие нов облик: Вече няма да се губят време в усилия, насочени към намаляване цените на лекарствените продукти в аптеките, а аптечните собственици ще наблягат повече на професионализма, отговорността, съпричастността и състрадателността към пациентите. И няма да бъдат принуждавани от обстоятелствата да гледат на същите пациенти главно като на търговски клиенти.
Казано накратко: регламентацията, предлагана с този законопроект, ще бъде в полза на милионите пациенти и на хилядите представители на средния и дребен фармацевтичен бизнес.
Всичко това е утвърдена многогодишна европейска практика. Т.напр., в Германия надценката на лекарствата за търговия на дребно не е променяна повече от 100 години, а ДДС на лекарствата е 6 (шест) на сто; във Великобритания понастоящем съществува нулева ставка на ДДС на лекарствата. И двете страни работят от десетилетия с фиксирани, а не с „пределни” цени на лекарствата, като в това отношение са примери за правило а не за изключение в „Стара Европа”.

София, 15.01.2008 г.

							Вносител: Волен Сидеров